b'\n_START_ARTICLE_\nVinko Levstik\n_START_SECTION_\nObto\xc5\xbebe za vojne zlo\xc4\x8dine\n_START_PARAGRAPH_\n15. junija 2001 je pet\xc4\x8dlanski senat okro\xc5\xbenega sodi\xc5\xa1\xc4\x8da v Ljubljani razglasil 76-letnega Vinka Levstika za krivega vojnega hudodelstva zoper vojne ujetnike, ki naj bi ga kot podnarednik 114. \xc4\x8dete slovenskega domobranstva zagre\xc5\xa1il nad dvema zajetima partizanoma. Levstik naj bi takrat proti pravilom mednarodnega vojnega prava in \xc5\xbeenevske konvencije iz leta 1929 ustrelil dva ujeta partizana in sicer Alojza Marolta in Borivoja Jelini\xc4\x8da - Bor\xc4\x8dija. Za ta dva vojna zlo\xc4\x8dina, mu je sodni senat, ki mu je predsedovala sodnica Tatjana Skubic prisodil 12 let zapora. Prvi zlo\xc4\x8din naj bi Levstik storil 28. avgusta 1944, ko je skupaj s \xc5\xa1e enim domobrancem pri Kri\xc5\xbeu nad Zdensko vasjo v zasedi presenetil in razoro\xc5\xbeil dva partizana, Alojza Marolta in Janeza Ambro\xc5\xbei\xc4\x8da. Levstik naj bi vojnega ujetnika Marolta malo pred Velikimi La\xc5\xa1\xc4\x8dami odpeljal s ceste in ga v nasprotju z \xc5\xbeenevsko konvencijo o ravnanju z vojnimi ujetniki ustrelil za grmom. Borivoja Jelini\xc4\x8da - Bor\xc4\x8dija, sanitetnega referenta 18. divizije, pa naj bi Levstik ubil na pokopali\xc5\xa1\xc4\x8du pri cerkvi v vasi Struge 30. marca 1945._NEWLINE_Prva obto\xc5\xbenica proti Levstiku je bila vlo\xc5\xbeena \xc5\xbee leta 1981, proces pa so leta 1985 prekinili. Leta 1992 se je proces nadaljeval na zahtevo svojcev ubitih partizanov, istega leta pa se je Levstik na njem tudi dvakrat zagovarjal. Proces je bil ponovno ustavljen leta 1993, ko je takratni to\xc5\xbeilec Toma\xc5\xbe Miklav\xc4\x8di\xc4\x8d po preiskavi pregon ustavil zaradi pomanjkanja dokazov. Nekateri svojci ubitih so vlo\xc5\xbeili subsidiarno to\xc5\xbebo, pozneje je postopek nadaljeval dr\xc5\xbeavni to\xc5\xbeilec Jo\xc5\xbee \xc5\xa0inkovec. V obto\xc5\xbenici sta tako ostala opisa vojnega hudodelstva zoper vojne ujetnike, ki ju je senat pravno opredelil kot eno kaznivo dejanje, saj zlo\xc4\x8din vojnega hudodelstva nikoli ne zastara._NEWLINE_Levstik je bil leta 2002 na ljubljanskem vi\xc5\xa1jem sodi\xc5\xa1\xc4\x8du opro\xc5\xa1\xc4\x8den krivde vojnega hudodelstva, ki naj bi ga bil storil kot domobranec med drugo svetovno vojno na Dolenjskem. Sodi\xc5\xa1\xc4\x8de je ugodilo prito\xc5\xbebi obrambe in spremenilo obsodilno sodbo okro\xc5\xbenega sodi\xc5\xa1\xc4\x8da, ki mu je leta 2001 za iste obto\xc5\xbebe izreklo 12 let zaporne kazni._NEWLINE_Levstik je umrl leta 2003 v bolni\xc5\xa1nici v Italiji, po tem, ko je v 78. letu starosti utrpel hude po\xc5\xa1kodbe pri padcu.'